John Dalli jitlef l-appell fuq it-tkeċċija minn Kummissarju Ewropew L-eks-Kummissarju Ewropew John Dalli tilef l-appell li ressaq quddiem il-Qorti tal-Ġustizzja tal-UE b'rabta mat-tkeċċija tiegħu mill-kariga. Kien fl-2010 li Dalli, li llum għandu 72 sena, ġie magħżul mill-Gvern Nazzjonalista biex iservi bħala Kummissarju Ewropew fejn il-President tal-Kummissjoni Ewropea Jose Barroso kien fdalu f'idejh il-qasam tas-saħħa. Huwa dam fil-kariga sal-2012 meta Barroso keċċih mill-kariga wara li rapport tal-OLAF, l-uffiċċju tal-UE li jinvestiga reati ta' frodi, ikkonkluda rapport fejn sostna li uffiċjal qrib tiegħu kien talab flus biex tkun influwenza deċiżjoni dwar projbizzjoni fuq tip ta' tabakk. Għalkemm Dalli nsista li ma kellu ebda ħtija, l-OLAF baqa' jinsisti li ma setax ma jkunx jaf b'dan. Fl-istess sena li tkeċċa huwa fetaħ il-kawża fil-Qorti Ġenerali tal-UE fejn talab €1 miljun f'kumpens imma fl-2015 din ċaħditlu t-talba. Għalkemm ressaq numru ta' appell oħra l-imsemmija Qorti Ġenerali tal-UE baqgħet tiċħadhomlu sakemm ressaq dak quddiem il-Qorti tal-Ġustizzja tal-UE. Madankollu anke din ċaħditlu l-appell fejn iddikjarat li ma rnexxilux jipprova li t-tkeċċija kienet inġusta. Qabel serva għal dan il-perjodu qasir bħala Kummissarju Ewropew għas-Saħħa Dalli servi bħala ministru fi gvernijiet Nazzjonalisti primarjament fuq finanzi u l-politika soċjali.